## Pravilnik o obavljanju poslova depozitara UCITS fonda

### NN 93/2013 (19.7.2013.), Pravilnik o obavljanju poslova depozitara UCITS fonda

93 19.07.2013 Pravilnik o obavljanju poslova depozitara UCITS fonda

HRVATSKA AGENCIJA ZA NADZOR FINANCIJSKIH USLUGA

2114

Na temelju članaka 214. stavka 2., 216. stavka 4., 217. stavka 4., 221. stavka 7., 234. stavka 2. i 235. stavka 2. Zakona o otvorenim investicijskom fondovima s javnom ponudom (»Narodne novine«, broj 16/2013, dalje: Zakon) Hrvatska Agencija za nadzor financijskih usluga (dalje: Agencija) je na sjednici Upravnog vijeća održanoj 12. srpnja 2013. donijela

PRAVILNIK

O OBAVLJANJU POSLOVA DEPOZITARA UCITS FONDA

I. ZAJEDNIČKE ODREDBE

Članak 1.

Ovim Pravilnikom propisuju se:

1. postupak, uvjeti i način izbora depozitara UCITS fonda i dokumentacija koja se prilaže uz zahtjev za izdavanje suglasnosti,

2. obvezni sadržaj i oblik ugovora o obavljanju poslova depozitara za UCITS fond, koji sklapaju depozitar i društvo za upravljanje,

3. obvezni sadržaj i oblik ugovora o obavljanju poslova depozitara za UCITS fond, koji sklapaju depozitar i društvo za upravljanje države članice, kada matična država članica društva za upravljanje nije i matična država članica fonda,

4. način i rokovi u kojima depozitar obavještava Agenciju o utvrđenim nepravilnostima u poslovanju UCITS fonda,

5. način pohrane imovine UCITS fonda kod depozitara,

6. način postupanja društva za upravljanje i depozitara u slučajevima kada je depozitaru oduzeto odobrenje za rad, odnosno društvu za upravljanje oduzeta suglasnost na izbor depozitara,

7. opseg i sadržaj revizorskog izvješća o obavljenoj reviziji izvršavanja obveza depozitara.

II. POSTUPAK, UVJETI I NAČIN IZBORA DEPOZITARA

Zahtjev za izdavanje suglasnosti izbora depozitara

Članak 2.

(1) Društvo za upravljanje dužno je podnijeti Agenciji pisani zahtjev za izdavanje suglasnosti na izbor depozitara koji sadrži:

1. za depozitara iz članka 213. stavka 2. točke 1. – tvrtku i sjedište depozitara u Republici Hrvatskoj,

2. za depozitara iz članka 213. stavka 2. točke 2. – tvrtku i sjedište osnivača podružnice u državi članici, te tvrtku i sjedište podružnice u Republici Hrvatskoj (glavne i svih ostalih, ako ih ima više),

3. za depozitara iz članka 213. stavka 2. točke 3. – tvrtku i sjedište osnivača podružnice u trećoj državi, te tvrtku i sjedište podružnice u Republici Hrvatskoj (glavne i svih ostalih, ako ih ima više),

4. ime i prezime, OIB i stupanj obrazovanja upravitelja depozitara,

5. kontakt podatke depozitara,

6. datum podnošenja zahtjeva,

7. potpis osoba ovlaštenih za zastupanje društva za upravljanje. i presliku pečata društva za upravljanje.

(2) Uz zahtjev iz stavka 1. ovoga članka potrebno je priložiti:

1. ugovor o obavljanju poslova depozitara i cjenik za obavljanje poslova depozitara, ako cjenik ne čini sastavni dio ugovora,

2. za depozitara iz članka 213. stavka 2. točke 1. – preslik izvatka iz sudskog registra,

3. za depozitara iz članka 213. stavka 2. točke 2. i točke 3. – preslik izvatka iz sudskog registra za podružnicu, te preslik izvatka iz odgovarajućeg registra države članice odnosno treće države za osnivača podružnice,

4. za depozitara iz članka 213. stavka 2. točke 1. i točke 3. – preslik odobrenja za rad depozitara izdanog od strane Hrvatske narodne banke,

5. za depozitara iz članka 213. stavka 2. točke 2. – izvornik odobrenja za rad depozitara izdanog od nadležnog tijela države članice,

6. izjavu depozitara da ne postoje zakonske prepreke u smislu članka 219. stavaka 4. i 5. Zakona,

7. potvrdu depozitara iz koje proizlazi da upravitelj depozitara zadovoljava uvjete iz članka 213. stavka 5. Zakona u odnosu na odgovarajuće iskustvo,

8. dokaze o ispunjenim organizacijskim i tehničkim zahtjevima za obavljanje poslova depozitara u skladu sa Zakonom i člancima 4. i 5. ovoga Pravilnika,

9. preslik pozitivnog mišljenja o reviziji financijskih izvještaja depozitara za tri posljednje poslovne godine, sukladno propisima koji uređuju financijske izvještaje,

10. dokaz o uplaćenoj naknadi i administrativnoj pristojbi,

11. dodatnu dokumentaciju na zahtjev Agencije.

(3) Odgovarajuće iskustvo iz članka 213. stavka 5. Zakona znači da upravitelj depozitara mora imati završen diplomski studij u skladu s propisima kojima se uređuje znanstvena djelatnost i visoko obrazovanje te odgovarajuće stručne kvalifikacije, sposobnost i minimalno tri godine iskustva na poslovima depozitara ili sličnim poslovima.

(4) Ugovor o obavljanju poslova depozitara, osim u papirnatom obliku, društvo za upravljanje dostavlja i elektronički, na odgovarajućem mediju u jasnom i čitljivom formatu.

(5) Sve strane isprave iz stavka 1. ovoga članka moraju biti prevedene po ovlaštenom sudskom tumaču za hrvatski jezik, a strana isprava iz stavka 1. točke 5. ovoga članka mora biti i ovjerena u skladu sa zakonom i međunarodnim propisima (Apostille – Haška Konvencija o ukidanju potrebe legalizacije stranih javnih isprava, od 5. listopada 1961. godine).

Uvjeti za obavljanje poslova depozitara

Članak 3.

Osobe iz članka 213. stavka 2. Zakona mogu obavljati poslove depozitara ako ispunjavaju organizacijske i tehničke uvjete potrebne za ispunjenje dužnosti depozitara prema odredbama Zakona i ovoga Pravilnika.

Organizacijski uvjeti

Članak 4.

(1) Depozitar je dužan propisati, primjenjivati i redovito ažurirati interne akte kojima se uređuje:

1. unutrašnji organizacijski ustroj jedinice koja obavlja poslove depozitara, te međusobni odnos i način komunikacije, protoka informacija i podataka između te organizacijske jedinice i drugih dijelova depozitara,

2. sistematizacija radnih mjesta organizacijske jedinice koja obavlja poslove depozitara sa pojedinim radnim zadacima, odgovornostima i ovlaštenjima,

3. fizička odvojenost organizacijske jedinice koja obavlja poslove depozitara od drugih organizacijskih jedinica depozitara,

4. način obavljanja poslova depozitara iz članka 215. Zakona,

5. sustav interne kontrole koji osigurava poštivanje internih odluka i procedura,

6. način osiguravanja sigurnosti, cjelovitosti i tajnosti podataka, vodeći računa o njihovoj vrsti.

(2) Depozitar je dužan Agenciju obavijestiti o promjeni upravitelja depozitara, najkasnije u roku od 7 dana od dana navedene promjene.

Tehnički uvjeti

Članak 5.

Smatrat će se da depozitar udovoljava tehničkim uvjetima za obavljanje poslova depozitara ako minimalno posjeduje:

1. adekvatan informacijski sustav,

2. programsku podršku za obavljanje poslova depozitara,

3. uspostavljene komunikacijske veze za primanje uputa i opću komunikaciju s klijentima putem SWIFT-a, telefaksa, telefona i Interneta,

4. uspostavljene pisane postupke i procedure za primanje uputa klijenata za raspolaganje financijskim instrumentima i novčanim sredstvima.

III. POJEDINOSTI UGOVORA IZMEĐU DEPOZITARA I DRUŠTVA ZA UPRAVLJANJE

Članak 6.

(1) Ovim odjeljkom uređuje se obvezni sadržaj i oblik ugovora o obavljanju poslova depozitara, koji sklapaju depozitar i društvo za upravljanje, odnosno depozitar i društvo za upravljanje države članice kada matična država članica društva za upravljanje nije i matična država članica fonda.

(2) Ugovori iz stavka 1. ovoga članka, kao i naknadne izmjene i dopune ugovora, moraju biti sklopljeni u pisanom obliku.

(3) Ugovor iz stavka 1. ovoga članka, kao i naknadne izmjene elemenata ugovora definiranih člancima 7. do 10. ovoga Pravilnika stupaju na snagu danom dobivanja suglasnosti Agencije iz članka 214. stavka 1. Zakona.

(4) Ugovor između depozitara i društva za upravljanje može se odnositi na jedan ili više UCITS fondova kojima društvo upravlja, a koji moraju u ugovoru biti izrijekom navedeni.

(5) Na ugovor između depozitara i društva za upravljanje se primjenjuje pravo matične države članice UCITS fonda.

Procedure postupanja ugovornih strana

Članak 7.

(1) Ugovor između depozitara i društva za upravljanje mora sadržavati najmanje sljedeće pojedinosti vezano uz usluge koje se pružaju i procedure po kojima su ugovorne strane dužne postupati:

1. opis postupaka, uključujući i one koji se odnose na pohranu, koji će se primjenjivati za svaku vrstu imovine fonda koja će biti povjerena depozitaru, te obvezu depozitara da obavještava društvo za upravljanje o ažuriranom popisu zemalja u kojima je moguće držati imovinu na skrbništvu,

2. opis postupaka koji se primjenjuju kad društvo za upravljanje namjerava mijenjati prospekt ili pravila UCITS fonda, uz navođenje slučajeva u kojima će se o izmjenama obavijestiti depozitar, te slučajeva u kojima je za navedene izmjene potrebna prethodna suglasnost depozitara,

3. opis načina i postupaka kojima će depozitar društvu za upravljanje prenositi sve relevantne informacije koje su društvu potrebne za obavljanje poslova upravljanja fondom, uključujući ostvarivanje prava povezanih s financijskim instrumentima iz imovine UCITS fonda, te način i postupke kojima će se društvu za upravljanje omogućiti pravovremen i ispravan pristup podacima koji se odnose na račune UCITS fonda,

4. opis načina i postupaka pomoću kojih će depozitar imati pristup svim informacijama koje su potrebne za obavljanje poslova depozitara,

5. opis postupaka kojima će se omogućiti depozitaru uvid u obavljanje poslova društva, procjena kvalitete prenesenih informacija, bilo uvidom u evidencije društva ili dolaskom u samo društvo,

6. opis postupaka koji će omogućiti društvu za upravljanje da ocijeni učinkovitost depozitara u ispunjavanju njegovih ugovornih obveza,

7. popis depozitarevih procedura postupanja po nepravilnostima/nezakonitostima utvrđenim u obavljanju poslova depozitara, uključujući i identifikaciju osobe unutar društva za upravljanje koju će kontaktirati u navedenom slučaju,

8. obvezu depozitara da obavijesti društvo za upravljanje kada postane svjestan da odvajanje imovine nije, ili nije više dovoljno da bi se osigurala zaštita od nesolventnosti poddepozitara.

(2) Kada depozitar i društvo za upravljanje nisu iz iste države članice pojedinosti iz stavka 1. točaka 3. i 4. ovoga članka moraju se unijeti i u poseban ugovor.

Razmjena informacija, povjerljivost podataka i sprječavanje pranja novca

Članak 8.

(1) Ugovor između društva za upravljanje i depozitara mora sadržavati najmanje sljedeće elemente vezano uz razmjenu informacija, povjerljivost podataka i sprječavanje pranja novca:

1. popis svih informacija koje će se razmjenjivati između društva za upravljanje i depozitara, a vezano uz izdavanje i otkup udjela UCITS fonda,

2. obvezu zaštite povjerljivosti podataka ugovornih strana,

3. informacije o obvezama i odgovornostima ugovornih strana vezano uz sprječavanje pranja novca i financiranje terorizma, kada je to primjenjivo.

(2) Obveze iz stavka 1. točke 2. ovoga članka ne smiju Agenciji ili nadležnom tijelu matične države društva za upravljanje, ili matične države članice UCITS fonda, ograničiti pristup relevantnim dokumentima i podacima.

Delegiranje poslova na treće osobe

Članak 9.

Kada depozitar namjerava delegirati obavljanje pojedinih poslova i dužnosti na treću osobu u skladu s člankom 226. Zakona, ili društvo za upravljanje namjerava delegirati obavljanje pojedinih poslova upravljanja UCITS fondom na treću osobu u skladu s člankom 64. Zakona, ugovor između depozitara i društva za upravljanja mora sadržavati sljedeće elemente:

1. obvezu ugovornih strana da jedna drugoj redovito dostavljaju pojedinosti o imenovanoj trećoj osobi koja će u ime depozitara odnosno društva za upravljanje obavljati pojedine poslove, depozitara odnosno društva za upravljanje,

2. obvezu ugovornih strana da će jedna drugoj, na zahtjev, dostaviti informacije o kriterijima za odabir treće osobe na koju je delegirano obavljanje pojedinih poslova, kao i o radnjama koje će se poduzimati radi praćenja poslova koje obavlja odabrana treća osoba,

3. informaciju smije li depozitar ili poddepozitar raspolagati imovinom UCITS fonda koja mu je povjerena na pohranu, i ako smije, pod kojim uvjetima,

4. izjavu da na odgovornosti depozitara propisane Zakonom i ovim Pravilnikom neće utjecati činjenica da je depozitar delegirao obavljanje poslova pohrane imovine na treću osobu.

Izmjene i prestanak ugovora

Članak 10.

Ugovor između depozitara i društva za upravljanje mora sadržavati i:

1. odredbu o trajanju ugovora,

2. pretpostavke i uvjete pod kojima je moguće izmijeniti ili raskinuti ugovor,

3. pretpostavke i uvjete pod kojima je moguće prenijeti poslove na novog depozitara, te procedure i postupke sukladno kojima depozitar dostavlja sve relevantne podatke i dokumentaciju novom depozitaru.

Elektronička razmjena informacija

Članak 11.

Ugovorne strane se mogu sporazumjeti da se informacije ili dio informacija prenosi elektroničkim putem, ukoliko je ugovorom definiran odgovarajući način čuvanja tih informacija.

IV. POSLOVI DEPOZITARA

Članak 12.

(1) Transakcijski računi za poslovne namjene UCITS fonda moraju ispunjavati sljedeće uvjete:

1. otvoreni su u ime društva za upravljanje ili depozitara, a za račun UCITS fonda,

2. otvoreni su kod središnje banke, kreditne institucije ili banke sa sjedištem u trećoj državi s odobrenjem za rad izdanim od nadležnog tijela, na tržištima gdje su takvi transakcijski računi potrebni za poslovanje UCITS fonda i koji su predmet propisa koji imaju isti učinak kao i hrvatsko pravo i nad kojima se učinkovito provodi nadzor,

3. vode se u skladu s načelima zaštite imovine klijenata propisane zakonom koji uređuje tržište kapitala i propisima donesenim na temelju istog u dijelu koji se odnosi na zaštitu imovine klijenata,

(2) Kada je transakcijski račun za poslovne namjene UCITS fonda otvoren kod osoba iz stavka 1. točke 2. ovoga članka različitih od depozitara, društvo za upravljanje dužno je depozitaru kontinuirano osiguravati pristup svim informacijama vezanim za transakcijski račun, a koje su mu nužne za izvršavanje poslova depozitara.

(3) U svrhu pristupa svim informacijama vezanim za transakcijske račune za poslovne namjene UCITS fonda i jasno praćenje tijeka novca UCITS fonda, depozitar će najmanje:

1. biti obaviješten o svim postojećim transakcijskim računima za poslovne namjene otvorenim za račun UCITS fonda i stanju na tim računima,

2. biti obaviješten o otvaranju svakog novog transakcijskog računa za poslovne namjene za račun UCITS fonda,

3. dnevno dobivati ili imati uvid u informacije vezane za stanje i promjene po transakcijskim računima za poslovne namjene UCITS fonda otvorenim kod osoba iz stavka 1. ovoga članka, od društva za upravljanje ili izravno od tih osoba.

Članak 13.

(1) Depozitar je dužan osigurati učinkovito i prikladno praćenje tijeka novca UCITS fonda, a posebno:

1. osigurati da se sva novčana sredstva UCITS fonda evidentiraju na transakcijskim računima za poslovne namjene UCITS fonda otvorenim kod depozitara ili osoba iz članka 12. stavka 1. točke 2. ovoga Pravilnika različitih od depozitara,:

2. kada je transakcijski račun za poslovne namjene kod osoba iz članka 12. stavka 1. točke 2. ovoga Pravilnika otvoren u ime depozitara, a za račun UCITS fonda, poduzimati potrebne mjere kojima će osigurati da se novčana sredstva UCITS fonda drže na računima različitim od vlastitih računa osoba kod kojih su transakcijski računi UCITS fonda otvoreni i od vlastitog računa depozitara otvorenog kod tih osoba,

3. usvojiti učinkovite i prikladne procedure i postupke za usklađivanje svih novčanih tokova UCITS fonda i usklađivanje provoditi dnevno, a procedure revidirati minimalno jednom godišnje,

4. provjeravati usklađenost između stanja novčanih sredstava UCITS fonda u vlastitim evidencijama i evidencijama osoba iz članka 12. stavka 1. točke 2. ovoga Pravilnika sa stanjem novčanih sredstava u evidencijama društva za upravljanje,

5. u slučajevima neusklađenosti evidencija iz stavka 1. točke 4. ovoga članka, pratiti mjere koje se poduzimaju kako bi se neusklađenosti otklonile, te obavijestiti Agenciju ako se iste ne otklone ili ne mogu biti otklonjene.

(2) Društvo za upravljanje dužno je osigurati da su depozitaru dostupni svi nalozi i informacije vezani za transakcijske račune za poslovne namjene koji su otvoreni kod osoba iz članka 12. stavka 1. točke 2. ovoga Pravilnika, kako bi mogao provoditi postupak usklađivanja.

Financijski instrumenti koji se pohranjuju na skrbništvo

Članak 14.

(1) Nematerijalizirane financijske instrumente iz portfelja UCITS fonda depozitar će pohraniti na skrbništvu kada su ispunjeni svi sljedeći uvjeti:

1. radi se o prenosivim vrijednosnim papirima uključujući i prenosive vrijednosne papire s ugrađenom izvedenicom, instrumentima tržišta novca i subjektima za zajednička ulaganja,

2. moguće ih je registrirati ili držati na računu izravno ili neizravno u ime depozitara.

(2) Financijski instrumenti koji se mogu jedino izravno registrirati za račun UCITS fonda neće se držati na skrbništvu.

(3) Materijalizirane financijske instrumente iz portfelja UCITS fonda depozitar će pohraniti na skrbništvo.

Poslovi pohrane vezani za financijske instrumente koji se pohranjuje na skrbništvo

Članak 15.

(1) Vezano za financijske instrumente koji su sukladno članku 217. stavku 1. točki 1. Zakona pohranjeni na skrbništvo, depozitar je minimalno dužan:

1. osigurati da su financijski instrumenti evidentirani u skladu s člankom 217. stavkom 2. Zakona,

2. redovito i točno voditi evidencije i račune na način koji omogućava da bez odgode u svakom trenutku može razlučiti imovinu koju drži za UCITS fond od imovine drugih klijenata i imovine samog depozitara,

3. usvojiti učinkovite i prikladne procedure i postupke za usklađivanje stanja financijskih instrumenata u portfelju UCITS fonda u vlastitim evidencijama sa stanjem u evidencijama trećih strana na čijim će računima pohraniti financijske instrumente koje drži za UCITS fond i stanjem u evidencijama društva za upravljanje,

4. redovno usklađivati evidencije o stanju financijskih instrumenata na internim računima i u podacima samog depozitara sa stanjima na računima i u podacima poddepozitara,

5. kontinuirano pratiti rezultate procesa usklađivanja te mjere koje se poduzimaju kao rezultat utvrđenih odstupanja, obavijestiti društvo za upravljanje ako nepravilnost nije otklonilo bez nepotrebnog kašnjenja i Agenciju ako nepravilnost ne može biti razjašnjena ili ispravljena,

6. poduzimati potrebne mjere kojima će se osigurati da su financijski instrumenti UCITS fondova koji su pohranjeni kod poddepozitara odvojeni od financijskih instrumenata depozitara i financijskih instrumenata poddepozitara, na način da se isti vode na odvojenim računima u evidencijama poddepozitara ili da se na drugi način osigura ista razina zaštite,

7. pratiti i procjenjivati rizike povezane sa skrbništvom te obavještavati društvo za upravljanje o svakom značajnom prepoznatom riziku,

8. organizacijski se ustrojiti na način kojim se rizik od zlouporabe sredstava, prijevare, neadekvatnog administriranja, neprimjerenog vođenja evidencija ili nemara, a što može rezultirati gubitkom ili smanjenjem vrijednosti imovine UCITS fonda ili gubitkom ili smanjenjem prava u svezi sa imovinom UCITS fonda, svodi na najmanju moguću mjeru.

(2) Treća strana iz stavka 1. točke 3. ovoga članka može, ovisno o okolnostima, biti:

1. burza, uređeno tržište, klirinško društvo, investicijsko društvo, druga ugovorna strana u OTC transakciji, društvo za upravljanje UCITS fondovima, a koje vodi registar udjela;

2. poddepozitar.

Poslovi pohrane vezani za ostalu imovinu

Članak 16.

(1) Društvo za upravljanje dužno je depozitaru kontinuirano dostavljati, i osigurati da treće osobe na koje je delegiralo obavljanje poslova dostavljaju, dovoljno pouzdanih informacija kako bi depozitar mogao ispunjavati obvezu iz članka 217. stavka 1. točke 3. Zakona.

(2) Depozitar je dužan voditi sveobuhvatnu i ažurnu evidenciju sve imovine UCITS fonda, bez obzira je li ista pohranjena na skrbništvo.

(3) Kako bi depozitar mogao ispunjavati obvezu iz prethodnog stavka društvo za upravljanje dužno je propisati i primjenjivati prikladne procedure koje će osigurati da se imovina UCITS fonda ne može otuđiti, prenijeti, razmijeniti ili isporučiti bez da se o takvoj transakciji obavijesti depozitara ili poddepozitara.

(4) Društvo za upravljanje dužno je dostaviti, odnosno osigurati da treća osoba na koju je delegiralo obavljanje poslova bez odgode depozitaru dostavi potvrdu ili drugu odgovarajuću dokumentaciju o izvršenoj transakciji koja uključuje imovinu UCITS fonda te o korporativnoj akciji čiji je rezultat izdavanje financijskih instrumenata.

Kontrolni poslovi

Članak 17.

(1) Depozitar je dužan procijeniti rizike povezane s opsegom i složenošću strategije ulaganja UCITS fonda te propisati i primjenjivati procedure kontrola koje su prikladne s obzirom na procijenjene rizike, veličinu UCITS fonda i vrstu imovine u koju UCITS fond ulaže. Depozitar je dužan procedure redovito ažurirati.

(2) Društvo za upravljanje dužno je depozitaru omogućiti pristup poslovnim knjigama UCITS fonda kojim upravlja i prostorijama društva za upravljanje te prostorijama i poslovnim knjigama trećih osoba na koje je delegiralo obavljanje poslova u dijelu koji se odnosi na obavljanje delegiranog posla, kao i uvid u izvješća ovlaštenih neovisnih revizora ili drugih stručnjaka kako bi se osigurala prikladnost i primjerenost postupaka koje primjenjuje.

Članak 18.

(1) U svrhu obavljanja poslova iz članka 215. točke c) Zakona, depozitar je dužan osigurati da društvo za upravljanje uspostavi, provodi i primjenjuje prikladne i učinkovite procedure radi:

1. usklađenja zahtjeva za izdavanje udjela sa zaprimljenim uplatama i broja izdanih udjela sa zaprimljenim uplatama;

2. usklađenja zahtjeva za otkup udjela s izvršenim isplatama, i usklađenje smanjenja broja udjela UCITS fonda s izvršenim isplatama.

(2) Depozitar redovito provodi provjeru usklađenosti između ukupnog broja udjela UCITS fonda u vlastitim evidencijama i ukupnog broja udjela u registru udjela UCITS fonda.

(3) Depozitar redovito provjerava jesu li procedure koje se odnose na izdavanje i otkup udjela UCITS fonda u skladu sa Zakonom, prospektom i/ili pravilima UCITS fonda i primjenjuju li se učinkovito.

(4) Kako bi depozitar mogao učinkovito obavljati poslove iz članka 215. točke c) Zakona mora mu se omogućiti uvid u registar udjela UCITS fonda, a kada registar udjela ne vodi operater središnjeg registra nematerijaliziranih financijskih instrumenta niti je vođenje registra udjela delegirano na depozitara, depozitar je dužan kontinuirano kontrolirati čuva li društvo za upravljanje sigurnosne kopije svih podataka iz registra udjela izvan prostorija društva za upravljanje u skladu sa Zakonom i pravilnikom koji uređuje organizacijske zahtjeve društva za upravljanje u dijelu koji se odnosi na vođenje i čuvanje poslovne dokumentacije društva za upravljanje.

Članak 19.

(1) U svrhu obavljanja poslova iz članka 215. točke e) Zakona depozitar je dužan kontinuirano provjeravati primjerenost i učinkovitost procedura koje se primjenjuju za izračun vrijednosti imovine UCITS fonda u skladu s usvojenim računovodstvenim politikama, metodologijama vrednovanja, Zakonom, prospektom i/ili pravilima UCITS fonda i pravilnikom koji uređuje vrednovanje imovine UCITS fondova.

(2) Kad depozitar smatra da izračun neto vrijednosti imovine i cijene udjela UCITS fonda nije obavljen u skladu s usvojenim računovodstvenim politikama, metodologijama vrednovanja, Zakonom, prospektom i/ili pravilima UCITS fonda i pravilnikom koji uređuje vrednovanje imovine UCITS fondova, obavijestit će društvo za upravljanje i Agenciju, a u cilju zaštite prava ulagatelja.

Članak 20.

U svrhu obavljanja poslova iz članka 215. točke g) Zakona depozitar je dužan, uzimajući u obzir opseg i složenost UCITS fonda, uspostaviti i primjenjivati primjerene procedure za provjeru usklađenosti poslovanja društva za upravljanje sa Zakonom, propisima donesenim na temelju Zakona, prospektom i/ili pravilima UCITS fonda, a posebno s obzirom na ograničenja ulaganja UCITS fonda.

Članak 21.

(1) U svrhu obavljanja poslova iz članka 215. točke i) Zakona, depozitar je dužan propisati postupanje u okolnostima u kojima protuvrijednost vezana za transakciju imovinom UCITS fonda nije prenesena UCITS fondu unutar uobičajenog vremenskog roka, o navedenom obavijestiti društvo za upravljanje, a ako namira transakcije nije izvršena zatražiti povrat financijskih instrumenata od druge ugovorne strane kada je to moguće.

(2) Kada je transakcija izvršena na neformalnom tržištu, uobičajeni rokovi će se procjenjivati s obzirom na vrstu transakcije.

V. DELEGIRANJE POSLOVA DEPOZITARA

Postupanje s pažnjom dobrog stručnjaka

Članak 22.

(1) U svrhu usklađivanja s odredbama članka 226. Zakona, depozitar je dužan propisati i primjenjivati proceduru postupanja s pažnjom dobrog stručnjaka prilikom odabira poddepozitara i kontinuirano provoditi nadzor nad obavljanjem delegiranih poslova. Depozitar je dužan proceduru redovito, a najmanje jednom godišnje revidirati, i na zahtjev dostaviti Agenciji.

(2) Pri odabiru i imenovanju poddepozitara na kojeg se u skladu s odredbama članka 226. Zakona delegiraju poslovi pohrane, depozitar će postupati s pažnjom dobrog stručnjaka kako bi osigurao da financijski instrumenti pohranjeni kod poddepozitara budu adekvatno zaštićeni. U tu svrhu depozitar je dužan najmanje:

1. procijeniti regulatorni i pravni okvir države u kojoj poddepozitar ima sjedište, a osobito potencijalne rizike vezane uz pohranu imovine UCITS fonda na skrbništvo. Takva procjena depozitaru mora omogućiti utvrđivanje eventualnih posljedica na imovinu i prava UCITS fonda radi nepravilnog odnosno nezakonitog poslovanja i insolventnosti poddepozitara. Ako depozitar zaključi da vođenje imovine UCITS fonda na odvojenim računima nije dovoljno da bi se osigurala zaštita od insolventnosti poddepozitara zbog propisa države u kojoj poddepozitar ima sjedište te u slučaju promjene rizika vezane uz imovinu UCITS fonda pohranjenu na skrbništvo, dužan je bez odgode o tome obavijestiti društvo za upravljanje;

2. procijeniti jesu li organizacijska struktura, iskustvo, procedure i sustavi interne kontrole poddepozitara primjereni kako bi se osigurala visoka razina zaštite financijskih instrumenata UCITS fonda;

3. procijeniti jesu li financijska stabilnost i ugled poddepozitara razmjerni poslovima koji se delegiraju. Navedena procjena će se temeljiti na informacijama koje je dostavio poddepozitar, kao i na drugim dostupnim podacima i informacijama;

4. osigurati da poddepozitar udovoljava organizacijskim i tehničkim uvjetima za obavljanje delegiranih poslova.

(3) Depozitar je dužan učinkovito i s pažnjom dobrog stručnjaka nadzirati obavljanje delegiranih poslova, te osigurati da poddepozitar kontinuirano udovoljava uvjetima iz članka 226. stavka 1. točke d) Zakona i stavka 2. ovoga članka. U tu svrhu depozitar je dužan:

1. nadzirati obavljanje delegiranih poslova i usklađenost poslovanja poddepozitara s odredbama Zakona, ovoga Pravilnika i pravilima struke,

2. osigurati da poddepozitar prilikom obavljanja poslova pohrane postupa s pažnjom dobrog stručnjaka i u skladu s obvezama iz članka 217. stavka 2. Zakona i članka 23. ovoga Pravilnika.

(4) Poddepozitar može dalje delegirati obavljanje delegiranih poslova i dužnosti, u kojem slučaju se na odgovarajući način primjenjuju odredbe stavaka 1., 2. i 3. ovoga članka.

(5) Depozitar je dužan propisati mjere i načine postupanja u izvanrednim okolnostima za svako tržište na kojem je delegirao poslove pohrane poddepozitaru u skladu s odredbama članka 226. Zakona.

(6) Depozitar je dužan poduzeti potrebne mjere za zaštitu prava i interesa UCITS fonda i njegovih ulagatelja, uključujući i raskid ugovora, kada poddepozitar više ne udovoljava zahtjevima propisanim Zakonom i ovim Pravilnikom.

Obveza pohranjivanja imovine UCITS fonda na odvojenim računima

Članak 23.

(1) Kada je poslove pohrane u cijelosti ili djelomično delegirao poddepozitaru, depozitar je dužan osigurati da poddepozitar kojem su poslovi pohrane delegirani u skladu sa člankom 226. Zakona, ispunjava zahtjeve iz članka 226. stavka 1. točke d) alineje 4. Zakona, provjeravajući da li poddepozitar:

1. vodi evidencije i račune tako da se u svakom trenutku i bez odgode može jasno i nedvojbeno razlučiti imovina UCITS fonda od imovine poddepozitara, imovine drugih klijenata poddepozitara te imovine koju depozitar kod podepozitara drži za vlastiti račun;

2. redovito i točno ažurira evidencije i račune;

3. po svakoj promjeni, a najmanje jednom mjesečno provodi usklađenje internih računa i evidencija sa računima i evidencijama treće osobe kojoj je dalje delegirao poslove pohrane u skladu sa člankom 226. stavkom 3. Zakona;

4. ustrojava odgovarajuće mjere i postupke za svođenje rizika gubitka ili umanjenja financijskih instrumenata ili prava povezanih s financijskim instrumentima na najmanju moguću mjeru, a koji gubitak ili umanjenje bi bili rezultat prijevare, lošeg administriranja, neadekvatnog vođenja evidencija ili nemara;

(2) Kada je depozitar delegirao poslove pohrane poddepozitaru u skladu sa člankom 226. stavkom 1. Zakona, kontrola usklađenosti poddepozitara s odredbama članka 226. stavka 1. točke d) alineje 4. Zakona provodi se u svrhu osiguravanja zaštite financijskih instrumenta koji pripadaju UCITS fondu od nesolventnosti poddepozitara. Ako, prema važećim propisima zemlje sjedišta poddepozitara, a osobito zakonima koji uređuju pravo vlasništva i nesolventnost, zahtjevi iz stavka 1. ovoga članka nisu dovoljni za postizanje tog cilja, depozitar će procijeniti koje dodatne mjere je potrebno uspostaviti kako bi se smanjio rizik od gubitka i održala adekvatna razina zaštite.

VII. OBAVJEŠTAVANJE O UTVRĐENIM NEPRAVILNOSTIMA I/ILI NEZAKONITOSTIMA U POSLOVANJU UCITS FONDA

Članak 24.

(1) Depozitar je dužan propisati i primjenjivati proceduru o postupanju u slučajevima kada u obavljanju poslova iz članka 215. Zakona utvrdi nepravilnosti i/ili nezakonitosti u poslovanju društva za upravljanje.

(2) Procedurom iz stavka 1. ovoga članka depozitar će predvidjeti pohranu dokumentacije i vođenje evidencije o utvrđenim nepravilnostima i/ili nezakonitostima u poslovanju društva za upravljanje, koja sadržava podatke iz stavka 5. ovoga članka, te informaciju o načinu i vremenu kada je utvrđena nepravilnost i/ili nezakonitost uklonjena.

(3) Upozorenje društvu za upravljanje o utvrđenim nepravilnostima i/ili nezakonitostima iz članka 216. stavka 2. Zakona mora sadržavati rok istekom kojega će o utvrđenim nepravilnostima i/ili nezakonitostima obavijestiti Agenciju.

(4) Ukoliko društvo za upravljanje u danom roku ne ukloni utvrđenu nepravilnost i/ili nezakonitost, depozitar će o tome bez odgode obavijestiti Agenciju.

(5) Obavijest iz stavka 4. ovoga članka šalje se Agenciji pisanim ili elektroničkim putem, a sadrži sljedeće podatke:

1. naziv UCITS fonda na koji se odnose utvrđene nepravilnosti,

2. precizan opis utvrđenih nepravilnosti/nezakonitosti, uz navođenje odredbe Zakona, podzakonskog akta, prospekta i/ili pravila UCITS fonda suprotno kojoj je postupano,

3. datum nastanka utvrđene nepravilnosti i/ili nezakonitosti,

4. datum utvrđenja nepravilnosti i/ili nezakonitosti,

5. procjenu eventualne štete prouzročene ulagateljima u UCITS fond, odnosno posljedice koje bi mogle nastupiti za ulagatelje radi nastale nezakonitosti i/ili nepravilnosti,

6. dokumentaciju temeljem koje je utvrđena navedena nepravilnost/nezakonitost, odnosno iz koje proizlazi da je do navedene nepravilnosti/nezakonitosti došlo.

VIII. POSTUPANJE DRUŠTVA ZA UPRAVLJANJE I DEPOZITARA KADA JE DEPOZITARU ODUZETO ODOBRENJE ZA RAD, ODNOSNO SUGLASNOST NA IZBOR DEPOZITARA

Članak 25.

U slučajevima kada je depozitaru oduzeto odobrenje za rad, odnosno društvu za upravljanje oduzeta suglasnost na izbor depozitara temeljem članka 235. Zakona, društvo za upravljanje je dužno u roku od 2 (dva) mjeseca od nastupanja takvih okolnosti zaključiti ugovor s drugim depozitarom, i zatražiti odgovarajuću suglasnost Agencije sukladno odredbama Zakona i ovoga Pravilnika.

Članak 26.

Kad nastupi slučaj iz članka 25. ovoga Pravilnika, depozitar je dužan svu imovinu UCITS fonda prenijeti na pohranu i administriranje drugom depozitaru s kojim je društvo za upravljanje zaključilo ugovor, odmah po zaključivanju istog, pri čemu mora predati i knjige računa, evidencije i sve druge dokumente i materijale bitne za poslovanje UCITS fonda za koji je do tada obavljao poslove depozitara, i to u pisanom ili elektroničkom obliku, ovisno o načinu vođenja naznačenih podataka.

Članak 27.

(1) Društvo za upravljanje dužno je obustaviti izdavanje i otkup udjela do zaključenja ugovora o obavljanju poslova depozitara s drugim depozitarom pri čemu se dužno pridržavati članka 168. Zakona.

(2) Društvo za upravljanje dužno je u slučaju iz članka 26. ovoga Pravilnika o istome dostaviti obavijest poddepozitaru.

IX. OPSEG I SADRŽAJ REVIZORSKOG IZVJEŠĆA O REVIZIJI IZVRŠAVANJA OBVEZA DEPOZITARA

Članak 28.

Izvršavanje obveza depozitara jednom godišnje revidirat će ovlašteni revizor revizorskog društva koje revidira godišnje financijske izvještaje depozitara.

Članak 29.

U smislu ovog Pravilnika, revizija izvršavanja obveza depozitara je postupak provjere i ocjene:

1. obavljanja poslova delegiranih na depozitara u skladu s člankom 64. stavkom 2. Zakona,

2. pridržavanja pravila o upravljanju rizicima od strane organizacijske jedinice koja obavlja poslove depozitara,

3. stanja informacijskog sustava i adekvatnosti upravljanja informacijskim sustavom vezano za obavljanje poslova depozitara i

4. pravilnosti, točnosti i potpunosti izvješća koja je depozitar u obvezi dostavljati Agenciji i društvu za upravljanje u izvršavanju svojih poslova i dužnosti.

Članak 30.

(1) Na temelju obavljene revizije revizorsko društvo sastavlja izvješće o obavljenoj reviziji izvršavanja obveza depozitara.

(2) Revizorsko izvješće o izvršavanju obveza depozitara sastavlja se u skladu sa Zakonom i propisima donesenim na temelju Zakona, propisima kojima se uređuju računovodstvo i revizija te pravilima revizorske struke.

Članak 31.

(1) Revizorsko izvješće iz članka 30. ovog Pravilnika mora sadržavati:

1. mišljenje o pridržavanju pravila o upravljanju rizicima od strane organizacijske jedinice koja obavlja poslove depozitara,

2. mišljenje o stanju informacijskog sustava i adekvatnosti upravljanja informacijskim sustavom vezano za obavljanja poslova depozitara,

3. mišljenje o pravilnosti, točnosti i potpunosti izvješća koja se dostavljaju Agenciji odnosno društvu za upravljanje,

4. popis nedostataka koji su utvrđeni pri revizijskom pregledu područja iz članka 29. ovog Pravilnika,

5. konstatacije glede ispunjavanja preporuka revizora iz proteklih godina,

6. preporuke o poboljšanju politika, postupaka i procesa vezanih za upravljanje rizicima iz članka 29. točke 1. ovog Pravilnika.

(2) Revizorsko izvješće sastavlja i potpisuje ovlašteni revizor u svoje ime i odgovorna osoba revizorskog društva u ime revizorskog društva.

X. ZAVRŠNE ODREDBE

Članak 34.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/13-04/24

Urbroj: 326-440-13-1

Zagreb, 12. srpnja 2013.

Zamjenica predsjednika
Upravnog vijeća
Branka Bjedov Kostelac, v. r.

Pravilnik, NN 93/2013-2114